टेस्ट क्रिकेट जोगाउँदै इंग्ल्यान्ड
इंग्ल्यान्डले अन्तिम पटक घरबाहिर टेस्ट शृंखला खेल्दा सबैलाई तनाव थियो । सेन्ट जर्जको ग्रेनाडामा वेस्ट इन्डिजसँग बेहोरेको १० विकेटको हारसँगै इंग्ल्यान्डले शृंखला गुमाएको थियो । यो इंग्लिस क्रिकेटका लागि एउटा दुर्घटनासरह नै थियो ।
लन्डन — इंग्ल्यान्डले अन्तिम पटक घरबाहिर टेस्ट शृंखला खेल्दा सबैलाई तनाव थियो । सेन्ट जर्जको ग्रेनाडामा वेस्ट इन्डिजसँग बेहोरेको १० विकेटको हारसँगै इंग्ल्यान्डले शृंखला गुमाएको थियो । यो इंग्लिस क्रिकेटका लागि एउटा दुर्घटनासरह नै थियो ।प्रशिक्षक त थिएनन् नै, जो रुटले कप्तानी जारी राख्नु पनि ठीक देखिएको थिएन । त्यसको ९ महिनापछि कसैले इंग्लिस क्रिकेट रातो बलको खेलमा पनि चमत्कारीजस्तै हुन्छ भनेको भए कसैलाई पनि विश्वास हुने थिएन । तर, भएको त्यस्तै छ । इंग्ल्यान्ड पछिल्ला नौमध्ये ८ टेस्टमा विजयी छ । त्यसमध्ये पाकिस्तानविरुद्ध प्राप्त अन्तिम दुई टेस्ट छन् । तीन टेस्ट शृंखलाको दोस्रो खेल मुल्तानमा भएको थियो र त्यसलाई जितेर इंग्ल्यान्डले २–० को निर्णायक अग्रता लिइसकेको छ । अहिलेसम्म कोही पनि टिमले पाकिस्तानविरुद्ध उसकै भूमिमा लगातार दुई टेस्ट जितेको थिएन । इंग्लिस टिममा पछिल्लो समय माइकल भन, एन्ड्र्यु स्ट्राउस, एलिस्टर कुक जस्ता कप्तान आए र गए । तर तिनीहरू कसैले पाकिस्तानलाई उसकै भूमिमा पन्छाउन सकेका थिएनन् । अहिले इंग्लिस टिम बेन स्टोक्सको नेतृत्वमा छ । उसले छायामा पर्न लागेको टेस्ट क्रिकेट जोगाउन काम गरिरहेको छ । ग्रेनाडामा वेस्ट इन्डिज पराजित टिमबाट अहिले आत्मविश्वासी टिम बनेको छ । विश्व क्रिकेटमा आफूले चाहेजस्तो स्वतन्त्र क्रिकेट खेल्ने शैली नयाँ होइन । तर इंग्ल्यान्डले जस्तो पाराले आक्रामक भएर टेस्ट क्रिकेट खेलिरहेको छ, त्यो भने ठ्याक्कै फरक जस्तै छ । स्टोक्स र प्रशिक्षक ब्रेन्डन म्याकलमको क्रिकेट खेल्ने शैलीले टेस्टमा पनि ज्यान फर्केको छ । रावलपिन्डीमा भएको टेस्टमा इंग्ल्यान्डले जस्तो प्रकारको जित निकालेको थियो, त्यसले छर्लङ जस्तै भइसकेको थियो, दोस्रो टेस्ट कम्तीको हुने छैन । मुल्तानमा टेस्ट सुरु हुनु अगाडि सबै खाले नाटक देखियो । मुल्तानमा कडा सुरक्षा व्यवस्था अपनाइएको थियो, किनभने इंग्ल्यान्ड बस्ने होटलबाहिर नै गोली हानाहानको घटना भएको थियो । पाकिस्तानले चिताए जस्तै पिच पनि ‘फ्लायट’ बनाइएको थियो । तर स्टोक्सले त्यसमा पटक्कै ध्यान दिएनन् । पाकिस्तानले अबरार अहमद जस्ता रहस्यमयी स्पिनरलाई डेब्यु गराएको थियो । यी अहमदले टेस्टमा ११ विकेट पनि लिए तर जित भने इंग्ल्यान्डकै रह्यो । पहिलो दिन इंग्ल्यान्डले ५१.४ ओभरमात्र खेलेर २ सय ८१ रन बनाएको थियो । अरू बेला भए, फरक इंग्लिस टिम त्यति ओभरमा सयका हाराहारीमा मात्र रन बनाएको हुन्थ्यो । स्टोक्सले प्रशिक्षक म्याकलमको सोचलाई मैदानमा उतार्ने काम खुबै ढंगले गरेका छन् । यी यस्ता दुई खेल व्यक्तित्व भएका छन्, जसलाई अरू खास बाहिरी तत्त्वको मतलब पनि हुने गर्दैन् । अब तेस्रो टेस्ट कराँचीमा हुनेछ र त्यसमा विजयी रहे, इंग्ल्यान्डले अर्को ठूलो इतिहास बनाउने छ । अहिलेसम्म कोही पनि टिमले पाकिस्तानलाई उसकै घरमा तीन टेस्टमा लगातार हराएको छैन । इंग्ल्यान्डले अहिले जसरी क्रिकेट खेलिरहेको भन्न कर लाग्छ, यो खेलमा नतिजा त पक्कै आउने छ, फरक कसले जित्ने भन्ने मात्रै हो ।